РЕГЛАМЕНТ (ЕС) № 694/2012 НА СЪВЕТА
от 27 юли 2012 година
за определяне на възможностит за риболов на хамсия в Бискайския залив за риболовен сезон 2012/2013 г.
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43, параграф 3 от него,
като взе предвид предложението на Европейската комисия,
като има предвид, че:
(1)
Задължение на Съвета е да определи общия допустим улов (ОДУ) по вид риболовна дейност или група риболовни дейности. Възможностите за риболов следва да бъдат разпределени между държавите членки по такъв начин, че да се осигури относителна стабилност за риболовните дейности на всяка държава членка за всички запаси или групи запаси и като се вземат надлежно предвид целите на общата политика в областта на рибарството, установени с Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (1).
(2)
За целите на адекватното управление на запаса и опростяването е уместно да се определи ОДУ и квоти за държавите членки за запаса от хамсия в Бискайския залив (подзона VIII на ICES) за годишен сезон на управление от 1 юли до 30 юни следващата година, вместо за период на управление в рамките на календарна година. За риболовната дейност следва обаче да продължи да се прилагат общите разпоредби на Регламент (ЕС) № 43/2012 (2) относно условията за използване на квотите.
(3)
ОДУ за хамсия в Бискайския залив за риболовния сезон 2012/2013 г. следва да бъде определен въз основа на наличните научни становища, като се вземат под внимание биологичните и социално-икономическите аспекти, като в същото време се гарантира справедливо третиране на различните риболовни сектори.
(4)
За да осигури многогодишен план за запаса от хамсия в Бискайския залив, обхващащ риболовния сезон и установяващ правилото за контрол на улова, приложимо за определянето на възможностите за риболов, на 29 юли 2009 г. Комисията представи предложение за регламент за създаване на дългосрочен план за запаса от хамсия в Бискайския залив и за риболовните дейности, използващи този запас. Целесъобразно е ОДУ за запаса от хамсия в Бискайския залив да бъде определен в съответствие с посоченото предложение и предвид обстоятелството, че оценката на въздействието, залегнала в основата на това предложение, осигури най-новата оценка на въздействието на решенията относно възможностите за риболов за този запас. В становището, дадено от Научния, технически и икономически комитет по рибарство (НТИКР) през юли 2012 г., биомасата на репродуктивния запас се оценява приблизително на 68 180 тона. Следователно ОДУ за риболовния сезон от 1 юли 2012 г. до 30 юни 2013 г. следва да бъде определен на 20 700 тона.
(5)
В съответствие с член 2 от Регламент (ЕО) № 847/96 на Съвета от 6 май 1996 г. относно определяне на допълнителните условия за годишното управление на допустимите количества улов и на квотите (3) е необходимо да се установи до каква степен за запаса от хамсия в Бискайския залив се прилагат мерките, предвидени в посочения регламент.
(6)
Предвид започването на риболовния сезон 2012/2013 г. и за целите на годишното докладване на улова настоящият регламент следва да влезе в сила незабавно и да се прилага от 1 юли 2012 г.,
ПРИЕ НАСТОЯЩИЯ РЕГЛАМЕНТ:
Член 1
Възможности за риболов на хамсия в Бискайския залив
1. Общият допустим улов (ОДУ) и неговото разпределяне между държавите членки за риболовния сезон от 1 юли 2012 г. до 30 юни 2013 г. за запаса от хамсия в подзона VIII на ICES по смисъла на Регламент (ЕО) № 218/2009 (4) е, както следва (в тонове живо тегло):
Вид
:
Хамсия
Engraulis encrasicolus
Зона на ICES
:
VIII
(ANE/08.)
Испания
18 630
Аналитичен ОДУ
Франция
2 070
ЕС
20 700
ОДУ
20 700
2. Разпределянето на възможностите за риболов, определени в параграф 1, и тяхното използване се подчиняват на условията, определени в членове 8, 10 и 13 от Регламент (ЕС) № 43/2012.
3. За целите на Регламент (ЕО) № 847/96 се приема, че за запаса, посочен в параграф 1, е приложим аналитичен ОДУ. Прилагат се член 3, параграфи 2 и 3, и член 4 от същия регламент.
Член 2
Влизане в сила
Настоящият регламент влиза в сила в деня след публикуването му в Официален вестник на Европейския съюз.
Прилага се от 1 юли 2012 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 27 юли 2012 година.